REGOLAMENT TAL-KUMMISSJONI (KE) Nru 425/2007
tad-19 ta’ April 2007
li jimplimenta r-Regolament (KE) Nru 1365/2006 tal-Parlament Ewropew u tal-Kunsill dwar statistika ta' trasport ta' merkanzija minn passaġġi fuq l-ilma interni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1365/2006 tal-Parlament Ewropew u tal-Kunsill tas-6 ta’ Settembru 2006 dwar statistika ta' trasport ta' merkanzija minn passaġġi fuq l-ilma interni (1), u b’mod partikolari l-Artikolu 9 tiegħu,
Billi:
(1)
Skond l-Artikolu 9 tar-Regolament (KE) Nru 1365/2006, il-Kummissjoni għandha tistipula l-arranġamenti għall-implimentazzjoni ta' dak ir-Regolament.
(2)
Jeħtieġ li jiġu adattati d-definizzjonijiet ipprovduti fl-Artikolu 3 tar-Regolament (KE) Nru 1365/2006, billi jiżdiedu xi definizzjonijiet ġodda, u billi jiġu pprovduti spjegazzjonijiet u linji gwida għar-rrappurtar tad-data sabiex jiġi żgurat qafas metodoloġiku armonizzat għall-ġbir tad-data u l-kompilazzjoni ta' statistika komparabbli fil-livell Komunitarju.
(3)
Jeħtieġ li jiġi adattat l-ambitu tal-ġbir tad-data u l-kontenut ta' l-annessi tar-Regolament (KE) Nru 1365/2006 sabiex tingħata kopertura xierqa ta' l-istatistika ta' dan il-mezz ta' trasport u sabiex tiġi żgurata l-kompilazzjoni ta' statistika rilevanti fil-livell Komunitarju.
(4)
Jinħtieġ li tiġi speċifikata d-deskrizzjoni tad-dossiers tad-data, il-format u l-mezz li fih id-data għandha tiġi trażmessa sabiex jiġi żgurat li din id-data tista' tiġi pproċessata malajr u b'mod effettiv għall-flus li jintefqu.
(5)
Għandhom isiru provedimenti għat-tixrid tar-riżultati ta' l-istatistika.
(6)
Ir-Regolament (KE) Nru 1365/2006 għandu għalhekk jiġi emendat skond dan.
(7)
Il-miżuri stipulati f'dan ir-Regolament huma skond l-opinjoni tal-Kumitat tal-Programm ta' l-Istatistika mwaqqaf bid-Deċiżjoni tal-Kunsill 89/382/KEE/Euratom (2),
ADOTTAT DAN IR-REGOLAMENT:
Artikolu 1
Ir-Regolament (KE) Nru 1365/2006 qiegħed jiġi emendat kif ġej:
1)
L-Artikolu 3 jinbidel b'dan li ġej:
“Artikolu 3
Definizzjonijiet
Għall-finijiet ta’ dan ir-Regolament, għandhom japplikaw id-definizzjonijiet li ġejjin:
(a)
‘Passaġġi ta' l-ilma interni navigabbli’ tfisser medda ta' ilma, li ma tkunx parti mill-baħar, li permezz ta' karatteristiċi naturali jew magħmulin mill-bniedem, hija adatta għan-navigazzjoni, primarjament permezz ta' bastimenti tal-passaġġi fuq l-ilma interni.
(b)
‘Bastiment tal-passaġġi ta' l-ilma interni’ tfisser inġenju li jżomm f'wiċċ l-ilma maħsub għat-trasport ta' merkanzija jew għat-trasport pubbliku ta' passiġġieri, li jinnaviga primarjament f'passaġġi fuq l-ilma interni navigabbli jew minn passaġġi ġo, jew li jmissu ma', ilmijiet jew żoni kennija fejn japplikaw ir-regolamenti tal-portijiet;
(c)
‘Nazzjonalità tal-bastiment’ tfisser il-pajjiż li fih ikun irreġistrat il-bastiment.
(d)
‘Trasport fuq passaġġi ta' l-ilma interni’ tfisser kwalunkwe moviment ta' merkanzija u/jew passiġieri permezz ta' bastimenti tal-passaġġi fuq l-ilma interni li jsir kollu kemm hu jew parzjalment f'passaġġi ta' l-ilma interni navigabbli;
(e)
‘Trasport fuq passaġġi ta' l-ilma interni nazzjonali’ tfisser trasport fuq passaġġi ta' l-ilma interni bejn żewġ portijiet ta' territorju nazzjonali irrispettivament min-nazzjonalità tal-bastiment;
(f)
‘Trasport fuq passaġġi ta' l-ilma interni internazzjonali’ tfisser trasport fuq passaġġi ta' l-ilma interni bejn żewġ portijiet f'territorji nazzjonali differenti;
(g)
‘Trasport ta' tranżitu fuq passaġġi ta' l-ilma interni’ tfisser trasport fuq passaġġi ta' l-ilma interni minn territorju nazzjonali bejn żewġ portijiet li t-tnejn ikunu jinsabu f'territorju nazzjonali ieħor jew f'territorji nazzjonali oħra, sakemm matul il-vjaġġ kollu ġot-territorju nazzjonali ma jkunux hemm trasbord;
(h)
‘Traffiku fuq il-passaġġi ta' l-ilma interni’ tfisser kwalunkwe moviment ta' bastiment fuq passaġġ ta' l-ilma intern navigabbli speċifiku.”
2)
L-Annessi A sa F tar-Regolament (KE) Nru 1365/2006 jinbidlu bit-test stipulat fl-Anness III ta' dan ir-Regolament.
Artikolu 2
Għall-iskopijiet ta' l-implimentazzjoni tar-Regolament (KE) Nru 1365/2006, id-definizzjonijiet, l-ispjegazzjonijiet u l-linji ta' gwida għar-rappurtar tad-data addizzjonali stipulati fl-Anness II ta' dan ir-Regolament għandhom japplikaw.
Artikolu 3
Għall-iskopijiet ta' l-Artikolu 5 tar-Regolament (KE) Nru 1365/2006, l-istatistika għandha tiġi trażmessa jew uploaded b'mezzi elettroniċi lill-punt ta' aċċess uniku għad-data fl-Eurostat skond id-deskrizzjoni tal-fajls tad-data u l-mezz ta' trażmissjoni definiti fl-Anness III ta' dan ir-Regolament.
It-trażmissjoni għandha tkun konformi ma' l-istandards xierqa ta' skambju speċifikat mill-Eurostat.
Artikolu 4
Għall-iskopijiet ta' l-Artikolu 6 tar-Regolament (KE) Nru 1365/2006, il-Kummissjoni għandha xxerred, bi kwalunkwe mezz u bi kwalunkwe struttura tad-data, id-data kollha speċifikata fl-Anness A sa F ta' l-istess Regolament (KE) Nru 1365/2006 li ma tiġix iddikjarata bħala kunfidenzjali mill-Istati Membri.
Artikolu 5
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ April 2007.